CDLIX.  Ad clerum et populum Florentinum.--Innocentem eorum episcopum declarat; ejus calumniatores officiis et beneficiis privat.   (Anno 1116.) [MANSI,  Concil.  XX, 1053.]
Author: Paschalis II
Date:  [Godifredus] [ forte quisquis se subterfugere. [HARD]

PASCHALIS episcopus, servus servorum Dei, dilectis filiis, clero et populo Florentino, salutem et apostolicam benedictionem.

Jam dudum apud nos confrater noster G. , episcopus vester, querelam suam deposuit adversus Ecclesiae vestrae archidiaconum et ejus socios, videlicet Joannem priorem ecclesiae S. Laurentii, et Petrum S. Petri de Scaradio, et Rambaldum S. Stephani priorem, quod eum in populo criminarentur Simoniacae pravitatis. Missis itaque litteris, utrique parti agendae causae terminum dedimus. Cum in termino venisset episcopus, illi ad praesentiam nostram minime accesserunt, terrorem captionis in itinere praetendentes. Nos autem, ut eis hujusce occasionis diverticula toleremus, per eumdem episcopum, et per episcopum Volterranum ducatum eis omnimode tutum providere curavimus. Archidiaconus quidem, et B. Laurentii prior ad nostram praesentiam convenerunt: caeteri alii nec venerunt, nec pro se nuntios transmiserunt. Tunc praesentibus eis adversus eos episcopus questus est, quod se ipsius obedientiae communionique sub traxerint, quod ipsum in populo Simoniaci flagitii criminati sint, quod ejus exsecrati sint consecrationes, quod adversus eos conspirationem in conventiculis fecerint. Porro illi, praemisso tractationis spatio, se accusatores episcopi, aut illius criminis probatores penitus negaverunt. Collectiones clericorum seu laicorum in ecclesiasticis fecisse asseruerunt, sed propter inquirendum rumoris illius, qui contra episcopum increbuerat, veritatem: in quibus nimirum collectionibus, conspirationis conventicula intelleximus. In caeteris quoque se offendisse confessi sunt. Prolata sunt igitur his causis congruentia sanctorum Patrum diversa capitula; Antiochenae videlicet synodi quintum: « De his qui se a ministerio ecclesiastico subtrahunt, et seorsum colligunt; » item « De conspiratione seu conjuratione » Chalcedonensis synodi octavum decimum; et Calixti papae ad episcopos per Galliam constitutos, cujus initium est: « Conspirationum crimina vestris in partibus vigere audivimus. » Item Alexandri papae: « De his qui sanctos persequuntur, aut amovere, aut dilacerare nituntur. » Item Stephani papae: « De his qui adversus Patres armantur, et qui fratres calumniantur. » Nos ergo tantorum Patrum auctoritatibus instructi, praefatos viros propria confessione convictos, ab officiis seu dignitatibus suis sententia judiciali removemus, nisi eis in posterum misericordia subveniatur Ecclesiae: aliisque etiam, qui vocati venire ad nostram praesentiam neglexerunt, idem judicium irrogamus, quoniam eisdem videntur capitulis irretiti. Aequum est enim ut dilationem sententiae de absentia non lucrentur, quia confitetur de omnibus quisque, si subterfugere .] judicium dilationibus putat. Omnibus igitur vobis praesentium litterarum auctoritate praecipimus, ut episcopum vestrum, tanquam per Dei gratiam catholicum unanimi concordia diligatis et vereamini. Si qui vero clericorum, aut laicorum, temeraria deinceps praesumptione super hujusmodi episcopum infestaverint: noverint se pertinacia sua, clerici quidem, depositione multandos; laici vero, excommunicationi subjiciendos. Data Laterani, V Non. Martii, indict. IX.